Ry só veilig wanneer dit reën, sig swak is - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ry só veilig wanneer dit reën, sig swak is
Reën en swak sigbaarheid is die perfekte resep vir verkeerschaos.
Die somerreëns wat uitsak en beurtkrag wat weer elke kort-kort kop uitsteek, het die Automobile-Assosiasie (AA) motoriste opnuut gewaarsku om ten alle tye waaksaam op die paaie te wees.
"Swaar reën beinvloed sigbaarheid en kan ook tot gevolg hê dat verkeersligte buite werking is. Die probleem word verder vererger deur beurtkrag en kragonderbrekings wat ook tot gevolg het dat straatligte nie werk nie," sê die AA.
Deurdringende reën kan verder ook veroorsaak dat slaggate oornag opduik. "Klein gate word groot slaggate en talle motoriste sien dié gate eers wanneer dit te laat is. Motoriste wat uitswaai vir slaggate loop ook die risiko om voor aankomende verkeer te beland, wat botsings kan veroorsaak."
Die AA maan motoriste om daarop te let dat padtoestande binne 'n paar uur aansienlik kan verander en dat motoriste dus altyd gereed moet wees vir nuwe uitdagings.
Die AA gee die volgende raad:
Verkeersligte wat nie werk nie: Hanteer dit as 'n vierrigtingstop en bly kalm, toon respek aan ander motoriste, wag jou beurt af en wees ekstra waaksaam vir voetgangers.
Wees sigbaar: Motoriste moet hul hoofligte aanskakel wanneer daar swak sigbaarheid is terwyl voetgangers klere met helder kleure moet dra wat weerkaats.
Fokus op die pad: Bêre jou selfoon en moet niks anders doen behalwe om te bestuur en op die pad te fokus nie. Aandag wat afgelei word, is gevaarlik in enige toestand maar soveel te meer in reënerige toestande wanneer daar swak sigbaarheid is.
Windskerm en ruitveers: Maak seker dat jou windskerm en ruitveers in 'n goeie toestand is.
Ry volgens die padtoestande: Dit is belangrik om altyd die padtoestande in ag te neem. Die spoedbeperking op 'n hoofweg is 120 km/h maar dit beteken nie dit is veilig om teen die spoed te ry indien die pad nat is of sig swak is nie.
Moenie laagwaterbrûe oorsteek nie: Laagwaterbrûe wat oorstroom, moet ten alle koste vermy word.
Maak seker jou bande is in 'n goeie toestand: Beskadigde bande kan baie gevaarlik wees op 'n nat pad.
Handhaaf 'n veilige volgafstand, veral op hoofweë.
Maak seker jou selfoon is gelaai in geval van nood.
Bly uit die noodbaan en hou dié bane oop vir nooddiensvoertuie.
Indien jy areas wat probleme veroorsaak tydens reënweer kan vermy, doen dit en beplan alternatiewe roetes.